Kragtigste tifoon óóit tref FilippyneDie tifoon Haiyan, wat potensieel die kragtigste een is wat die Filippyne ooit getref het, en wat met orkaansterkte wind van tot 275 kilometer per uur waai, het die Asiatiese staat getref. Die windspoed sal na verwagting tot 325 kilometer per uur toeneem. Minstens vier mense is dood, en honderde duisende het na beskutte plekke gevlug. Kragonderbrekings kom voor en dorpe is van die buitewêreld afgesny. Twaalf miljoen mense word volgens die owerhede deur die tifoon bedreig. Golwe van tot ses meter hoog is aangemeld. Haiyan is die kragtigste tifoon vanjaar ter wêreld. Die Filippyne word jaarliks gemiddeld deur 20 tifone getref, maar Haiyan is die 24ste vanjaar. In 2011 is 1 200 mense dood toe die tifoon Washi die Filippyne getref het. Die Wêreldmetereologiese vereniging het pas in sy jaarverslag gemeen dat meer ekstreme klimaatsverskynsels te midde van die warmerwordende klimaat verwag kan word.